  Виталий Пронин Толон вотэсэ потӥз Толэзьын улӥсь ныл сярысь мультфильм. Таиз суред  #zemoz_udmurt_veme  акция улсын лэсьтӥськись мультфильмъёс пӧлын 3-тӥез луэ. Суредъёсты лэсьтӥз Марианна Стрельцова, анимацизэ кылдытӥз Андрей Першин. Ми но «Удмурт дунне» редакциен учким но дунъям ужез.Ольга Вахитова, кыл кутӥсь секретарь:«Мультфильм  туж  яраз. Котькуд суред потэ кадь огез пушкысь мукетыз, весь кадь сузьтӥськыса: укно, ӧс усьтӥськыса, люкемесын нылашлэн тусыз кылдыса. Шекез одӥг гинэ: валаны уг луы, кин лыдӟе текстэз – титръёсын гожтэмын ӧвӧл. Мукет мультфильмъёсын ӵошатӥд ке, таиз тужгес  умоез, малы ке шуоно суредэз но текстэз валаса огазеяземын».  Вера Штыкова, вёрсткая оператор:«Та мультфильмез  учкыса, мылкыд  кыле Норштейнлэн «Сказка сказок» адӟем  бере кадь ик. Паймисько Андрей  Першинлэн пӧртэм луэмезлы. Солэсь 2 удмурт мультфильмъёссэ учкыса (ма ӟучъёссэ но лыдэ басьтыны луэ) ноку ӧй малпасал,  соос бордын одӥг мультипликатор ужаз шуыса».  Мария Векшина, журналист:«Вотэсын мультфильмысь куд-ог суредъёс потэм бере пӧртэм мылкыдъёс чузъяськизы. Тросэзлы ӧз кельшы? Та акцилэн кулэлыкез дунъянтэм, соин ик таӵе юан кылдыны ик кулэ ӧй вал. Татын дунъяны кыл сётӥське нылпиослы. Мультфильмъёсты адӟыса, соослэн синъёссы  чиляны кутско ни ке, со мар ке сярысь вера, дыр. Кинлы мар, бон ни, кечлы, пе, куар».    